О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредби члана 99. став 1. тачка 4. Устава Републике Србије, којом је прописано да Народна скупштина потврђује међународне уговоре кад је законом предвиђена обавеза њиховог потврђивања.

II. РАЗЛОЗИ ЗА ДОНОШЕЊЕ ЗАКОНА – ПОТВРЂИВАЊЕ

Разлози за потврђивање Уговора о зајму Обновљиви извори енергије у системима даљинског грејања у Србији између Републике Србије и Европске банке за обнову и развој, Оперативни број 53021, потписаног 9. јула 2024. године (у даљем тексту: Уговор о зајму), садржани су у чињеници да је Европска банка за обнову и развој одобрила зајам у износу од 30.000.000 евра Републици Србији, као зајмопримцу.

Према одредби члана 5. став 2. Закона о јавном дугу („Службени гласник РС”, бр. 61/05, 107/09, 78/11, 68/15, 95/18, 91/19 и 149/20) Народна скупштина, између осталог, одлучује о задуживању Републике Србије путем узимања дугорочних кредита.

Такође, Народна скупштина потврђује Уговор о зајму, као међународни уговор, у складу са одредбама члана 14. став 1. Закона о закључивању и извршавању међународних уговора („Службени гласник РС”, број 32/13).

Законом о буџету Републике Србије за 2024. годину („Службени гласник РС”, број 92/23), у члану 3. одобрено је задуживање код Европске банке за обнову и развој (у даљем тексту: Банка) за спровођење пројекта Обновљиви извори енергије у системима даљинског грејања у Србији (у даљем тексту: Пројекат), у износу до 30.000.000 евра.

У складу са усвојеним Законом о коришћењу обновљивих извора енергије („Службени гласник РС”, бр. 40/21 и 35/23), Министарство рударства и енергетике је започело рад на конкретним активностима у циљу повећања удела обновљивих извора енергијe у производњи топлотне енергије. Ове активности имају за циљ покретање великог броја инвестиција у подсектору даљинског грејања чиме ће се искористити његов значајан потенцијал у процесу декарбонизације Србије.

У циљу реализације Пројекта, Министарство рударства и енергетике је 19. марта 2021. године потписало са Банком Меморандум о разумевању чија сврха је да обезбеди оквир и поспеши сарадњу са циљем побољшања квалитета ваздуха, промовисања коришћења обновљивих извора енергије у производњи топлотне енергије у Србији и повећања енергетске ефикасности.

Банка је основала Фонд за обновљиве изворе енергије у сектору даљинских енергетских система за Западни Балкан (у даљем тексту: Фонд) чији је главни циљ пружање подршке земљама Западног Балкана у транзицији ка зеленој економији. Подршка Фонда се огледа, између осталог, у препознавању потенцијала за примену обновљивих технологија у даљинском грејању, припреми пројектно-техничке документације и финансирању инвестиција. У сврху пружања техничке помоћи Републици Србији у овим областима, Банка је обезбедила донацију Швајцарске Конфедерације – Државни секретаријат за економске послове Швајцарске Конфедерације (State Secretariat for Economic Affairs – SЕСО). Из ове донације биће суфинансиране будуће инвестиције и трошкови Имплементационог консултанта. Такође, део донације, коју је Влада Аустрије обезбедила за земље Западног Балкана из средстава Банке, биће усмерен на нашу земљу, а средства за техничку подршку и инвестиционе грантове ће бити опредељена и из Регионалног програма енергетске ефикасности (The Regional Energy Efficiency Programme - RЕЕР) која су обезбеђена од стране Европске уније. Инвестиције ће највећим делом бити финансиране средствима зајма који ће Банка одобрити Републици Србији за овај пројекат, а чије право коришћења ће Република Србија даље пренети на топлане и/ или јединице локалне самоуправе, учеснике Пројекта.

Реализација Пројекта треба да помогне Републици Србији да инвестира у обновљиве изворе енергије у сектору даљинског грејања интеграцијом соларних колектора, топлотних пумпи, коришћењем отпадне топлоте и енергије геотермалних извора, као и комплементарних мера (замена и/или проширење топловодне мреже, надоградња, замена и/или инсталација аутоматизованих подстаница) у постојеће системе даљинског грејања у десет јединица локалне самоуправе: Бечеј, Богатић, Крагујевац, Краљево, Крушевац, Нови Пазар, Ниш, Панчево, Параћин и Вршац.

Процењена вредност Пројекта износи 40.500.000 евра од чега ће износ од 37.500.000 евра бити финансиран са 30.000.000 евра зајма Банке и 7.500.000 евра донација коју су обезбедили SЕСО и RЕЕР. Преостали износ од 3.000.000 евра се односи на техничку подршку (консултантске услуге) за Министарство рударства и енергетике, као имплементатору Пројекта и учесницима, која је такође обезбедио SЕСО.

Влада је Закључком 05 Број: 48-9502/2023 од 12. октобра 2023. године, утврдила Oснову за вођење преговора са Европском банком за обнову и развој у вези са одобравањем зајма за пројекат Обновљиви извори енергије у системима за даљинско грејање у Србији, Оперативни број 53021, одредила састав делегације Републике Србије за вођење преговора, усвојила Нацрт уговора о зајму Обновљиви извори енергије у системима даљинског грејања у Србији између Републике Србије и Европске банке за обнову и развој, Оперативни број 53021 и том приликом је именовала Синишу Малог, потпредседника Владе и министра финансија, да у име Владе као заступника Републике Србије, потпише предметни уговор. У међувремену је Банка сугерисала предлоге измене усвојеног Нацрта уговора о зајму, које нису материјалне већ техничке природе. Измене обухватају датум, односно годину потписивања уговора, датуме плаћања рата зајма на полугодишњем нивоу, први и последњи датум отплате главнице зајма, датум завршетка Пројекта и назив департмана и контакт мејл адресу Банке.

У складу са предложеним изменама Банке, Закључком Владе 05 Број: 48-4818/2024 од 6. јуна 2024. године усвојен је нови текст Уговора о зајму Обновљиви извори енергије у системима даљинског грејања у Србији између Републике Србије и Европске банке за обнову и развој, Оперативни број 53021 и овлашћен је Синиша Мали, први потпредседник Владе и министар финансија, да у име Владе, као заступника Републике Србије, потпише предметни уговор.

Према одредбама Стандардних услова пословања од 5. новембра 2021. године, које Банка примењује у својој пословној политици и пракси код одобравања позајмица клијентима, финансијски услови овог зајма су следећи:

* зајмопримац: Република Србија (преко Министарства рударства и енергетике);
* планирани износ задужења 30.000.000 евра;
* период расположивости три године од датума потписивања уговора, а очекује се да ће Пројекат бити завршен до средине 2027. године;
* исплата средстава зајма у траншама, чији је минимални износ повлачења 200.000 евра;
* период доспећа зајма од 15 година, при чему је први датум отплате 15. јуна 2027. године, а последњи датум отплате зајма 15. јуна 2039. године;
* датуми плаћања камате су 15. мај и 15. новембар сваке године;
* отплата зајма у 25 једнаких полугодишњих рата;
* предвиђена могућност превремене отплате, као и отказивања зајма у минималном износу од 1.000.000 евра;
* зајам подлеже варијабилној каматној стопи. Примена варијабилне стопе: шестомесечни EURIBOR увећан за фискну маржу од 1%. Зајмопримац може на цео или на било који део зајма који у том тренутку буде неотплаћен, одабрати да фиксира каматну стопи на тај део зајма;
* провизија на неповучени део зајма износи 0,5% на годишњем нивоу;
* уписна провизија по стопи од 1% укупног износа зајма (300.000 евра) плаћа се Банци једнократно из средстава одобреног зајма.

Резултат реализације Пројекта би било испоручење 115 GWh топлотне енергије из обновљивих извора енергије и додатно смањење 61 GWh примарне енергије имплементацијом мера енергетске ефикасности што представља око 3,3% укупно испоручене топлотне енергије система даљинског грејања у Србији (6.300 GWh). Топлотна енергија произведена из обновљивих извора енергије би са садашњих 95 GWh била увећана на 210 GWh. Такође, Пројекат би као резултат имао и смањење емисије CO₂ за 14.600 t годишње.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Одредбом члана 1. овог закона предвиђа се потврђивање Уговорa о зајму Обновљиви извори енергије у системима даљинског грејања у Србији између Републике Србије и Европске банке за обнову и развој, Оперативни број 53021, који је потписан 9. јула 2024. године у Београду, у оригиналу на енглеском језику.

Одредба члана 2. овог закона садржи текст Уговора о зајму Обновљиви извори енергије у системима даљинског грејања у Србији између Републике Србије и Европске банке за обнову и развој, Оперативни број 53021, у оригиналу на енглеском језику и у преводу на српски језик.

Одредбом члана 3. уређује се ступање на снагу овог закона.

IV. ФИНАНСИЈСКЕ ОБАВЕЗЕ И ПРОЦЕНА ФИНАНСИЈСКИХ СРЕДСТАВА КОЈА НАСТАЈУ ИЗВРШАВАЊЕМ ЗАКОНА

За спровођење овог закона обезбеђиваће се средства у буџету Републике Србије.